Τηγανητή πατατοσαλάτα
Αυτή η πατατοσαλάτα γίνεται με baby πατάτες, ιδανικά Νάξου. Αν δυσκολεύεστε να βρείτε χρησιμοποιήστε τις κλασικές ναξιώτικες πατάτες ΠΓΕ, που είναι ιδιαίτερα νόστιμες ή άλλες πατάτες ελληνικές που θα βρείτε στην αγορά.
600 γρ. baby πατάτες Νάξου (ή άλλες baby πατάτες), ακαθάριστες, ή κανονικές πατάτες Νάξου, καθαρισμένες και κομμένες στα 4, 1 μέτρια ντομάτα, σε κύβους, 4 φρέσκα κρεμμυδάκια, ψιλοκομμένα, 1/2 μάτσο μαϊντανός, ψιλοκομμένος, 5 κουτ. σούπας ελαιόλαδο, 2 κουτ. σούπας ξίδι από κόκκινο κρασί, 1/2 κουτ. γλυκού ρίγανη ξερή, αλάτι καπνιστό (βρίσκουμε ελληνικό αλάτι καπνιστό από το Μεσολόγγι σε μπαχαράδικα και παντοπωλεία) ή άλλο αλάτι της αρεσκείας μας, πιπέρι φρεσκοτριμμένο, ελαιόλαδο για το τηγάνισμα
Για να φτιάξουμε τη τηγανητή πατατοσαλάτα, ξεκινάμε βράζοντας τις πατάτες για περίπου 20-25 λεπτά, να μαλακώσουν, αλλά όχι να λιώσουν. Τις αφήνουμε να κρυώσουν και τις κόβουμε κυδωνάτες.Σε ένα τηγάνι ρίχνουμε τόσο λάδι ώστε να καλύψει το σκεύος κατά τα 2/3 και τηγανίζουμε σε δυνατή φωτιά τις πατάτες για 4-5 λεπτά, να ροδίσουν. Τις βγάζουμε με τρυπητή κουτάλα και τις αφήνουμε σε απορροφητικό χαρτί. Τις μεταφέρουμε σε σαλατιέρα και πασπαλίζουμε με τη ρίγανη, το αλάτι και πιπέρι. Ανακατεύουμε το ξίδι με το ελαιόλαδο και περιχύνουμε τη σαλάτα. Προσθέτουμε και τα υπόλοιπα υλικά και ανακατεύουμε καλά.
Κρεμμύδι,Ντομάτα,Πατάτες